정조 17년 · 목
初命魯東廉察湖西賜以封書曰衣繡之臣罕聞有擧其職而塞其責者年來潛往潛還之行反爲墨倅劣宰籍口分疏之資則一時權宜未必每以爲例旣命抄啓又使治裝光甲之諭人無不知爾所藏蹤韜跡尤宜着念栍邑列在左方沃川永同石城廉探諸件俱在事目中而賑政也穀簿也加意採察其中不得不封庫者除非印文之執捉無或爲之出道一款亦須十分審愼周行再到乃可沿路廉探一依栍邑例○魯東復命書啓以爲臣於四月十八日伏奉聖旨爲忠淸道暗行御史親授以封書一度事目一册臣雙手仰擎驚懍靡措矧兹十行恩諭諄復於賑政穀簿等事臣尤不勝夙夜莊誦怵惕于中乃以翌日登程先從左峽轉向右沿通邑大都無處不到僻村荒郊有聞必往先察賑口之多寡穀品之豐劣以斷守宰之治忽吏鄕之偸弄據其實蹟逐條陳聞栍邑則一依封書內次第首先論列而本道與他道沿路營邑鎭驛一體條陳穀簿刑具及社厲壇祭器則只於臣出道邑而陳列其餘事目所在各項條目以臣愚淺之見雖不能一一採探件件仰對而目下一二事之灼見弊瘼合有變通者則開錄別單以備載擇沃川郡守金宗範年旣衰頹事多荒癈吏奸則未能戢察至有軍保之偸弄稅納則不自照檢以致戶首之濫捧邑雖閒僻不可一任其瘝曠一軍保偸弄事以賤資補軍保中願納免役者十名而每名所納四十兩及其修報營門則不過五命其餘歸於該色輩私橐一戶首濫捧事戶首之收納大同也稅木每疋價三兩收捧以二兩六七錢賀納而其餘歸於渠輩私用此外又有情債色吏債等各色橫斂凡此數條俱係衰病不察之致雖以分還開倉後一不躬番觀之亦可見曠務之一段永同縣監金履錫邑自僻小事何煩瑣賑資拮據雖曰無策貸下名色極涉可駭昨年停退條中七十石之歸於吏橐雖由於矇不覺察而澤不下究之罪在所難免一貸下名色事謂以賑資所入抄出境內稍實民三十五人收納賑租合爲四百五十石而以貸下樣捧成册畢竟之還僨與否姑無論貸下名色極爲不正其中有不納者則或送校輸來成發差捉囚民怨藉藉一停退事本縣昨年分給停退二百九十石十二斗內四十九石零歸於吏逋十九石則倉吏輩以當年耗條先爲除出偸食而日後停退還捧時又捧其耗將爲耗上加耗之計災年停退分俵不均一任吏奸致有屯膏之歎論其罪狀難免重勘○會付各穀三千六十五石零內應分二千七十二石五斗加分一千二百十五石六斗公用上下四百七石四斗時留庫九十二石七斗○刑具松木訊杖一百五十介無刻誌之棍五介準斤之枷六介○社厲壇神室紅箭門皆已新造四面曲墻今始修築祭器今方新造石城縣監金復光性本柔懦治欠紓密奸吏之防結雖不察覺而賑政一款克殫誠心近千口飢民賴無損瘠以上栍邑監司李亨元才本鍊達治懋周便思效毗付之策誠心克殫於撫摩期祛凋瘵之弊施措不涉於煩苛而論以按廉之道所欠憚壓之望災年停退朝家盛意而始不能嚴飭列邑致有澤不下究之歎如欲責備誠爲可惜兵使李潤國到營屬耳別無可論前兵使李光燮稱以城役所需城餉米四百石那移之罪極涉可駭上黨城會付各穀一萬三千九百六十石零內應分給八千一百三十九石零加分給四千五百四十七石零內前兵使城役那移四百石該牧使稅太那移一千二百石時留庫一千二百七十二石零○軍器重記環刀一百六十八柄辛卯別備環刀三十柄合一百九十八柄內破傷三柄三枝鎗二十二柄內破傷二柄水使李潤謙賑饑之政非不殫誠分糶之際終欠察奸松板價濫捧之說尤駭聽聞一分糶事本營還穀之例爲分給於保寧洪州等地居民者監色輩以穀貴之故受賂出給民怨藉藉一板價濫捧事安眠風落松一萬三千六百餘株自本營報備局發賣而大林則四五兩小不下二三兩比前濫捧之說傅播遠近且松直輩稱以巡山夜半斫松潛置於島內民家朝往其家勒歸犯斫白地徵斂此實爲島民難支之弊此等奸弊雖日其來已久而身爲帥臣不能察飭之罪在所難免淸州牧使李樂培踐歷雖多年紀已衰吏奸一任民隱莫察賑資則倉穀之引用富民之勸分俱是法外稅太則城餉之那移錢還之立本皆屬冒犯論其罪狀難逭重勘一賑資引用事七倉那移賑恤各穀合爲一千八百石零而畢竟彌縱之計則橋梁租待秋之說至發於邑吏招此外又有邑民趙明世之勸分錢六百兩一稅太那移事城餉太一千二百石那移一千石以稅太輸送貢津二百石分給種子稅太之未捧者三百九十石零追後執錢每石代錢九兩五錢收納而爲餉太立本之計每石定價三兩五錢千石價合三千五百兩分給民間○會付各穀二萬九千三百七十五石零內應分給一萬九千九百九十六石零加分給六千三百八十六石內該牧使賑恤那移一千八百石零公用上下八百五十一石零時留庫二千二百四十一石零○刑具松木訊杖百介不削不整或長或短體樣不似刑具厚薄不準刑穴○社厲壇神堂及紅箭門皆已新建四面曲墻亦已完役祭器前在破傷今方新造文義縣監洪大顯性本純慤治懋安詳居官四載雖無修擧之績分賑千口頗著慈惠之譽靑山縣監任靖周人固慈諒治有規模抄飢克審自無虛實之相混分賑必親不以衰病而或忽全活賴多是以有譽報恩縣監沈公著倉吏之執錢校任之出帖俱係不察之失而昨年錢還所捧中一千二百兩那移防結之罪尤涉可駭一倉吏執錢事昨冬本縣營作錢時倉吏鄭光根輩憑公營私倉穀二百石每石二兩五錢潛自執錢盡歸私橐一校任出帖事本縣方營鄕校修改之役而校任輩夤緣作奸成出校生帖文至有勒捧之弊一那移防結事昨年本縣錢還所捧合爲一千六百兩內一千二百兩出給戶首輩以結錢先爲上送結錢待秋作租幷耗捧上云此雖出於爲民姑息之計而自官防結事未前聞且還穀何等嚴重而那移轉幻若是無難論其罪狀合施重繩懷仁縣監卞緯鎭在任以後事多疏闇而醬太三十石之預備可見賑政之殫誠槐山郡守李英敎人固勤幹治有氣力幷饋還民或近虛譽之是沽精抄飢戶可見實惠之均霑延豐縣監金弘道始也微謗或緣生疏終焉新譽實由周恤邑小事罕可責來效永春縣監李明誠以詳簡姿做從容治入其邑里頗有頌聲觀於田野蓋無飢色丹陽郡守李協聖以恢恢才務孜孜治飢口精抄曾無孤寡之冤漏三面加巡更使賑還之均沾一三面加巡事本郡西三面皆種春牟麥事比他最後故畢賑之後賑與還更加一巡淸風府使徐簡修邑自聞僻治亦恬雅蠲弊之譽已聞赴任之初均哺之惠更著救急之後忠州牧使鄭東閔邑務雖曰最劇治法本自有裕始也疪謗或緣吏橫之未戢近者實惠頗著民飢之均哺陰城縣監申大羽恬約其操慈諒之治分糶旣均農有餘糧課耕益勤野無晚秧鎭川縣監洪大應才固詳明政先字恤九巡之周賑甚均戶無或漏三邑之移轉雖阻民亦無怨淸安縣監李鼎烈承善治後以恤民先飢口躬自精抄縱著勤幹之譽斗邑本非劇務宜戒煩瑣之端燕歧縣監黃運祚以十室殘邑濟千口飢民辦穀則預爲經紀皆從薄廩中出來分饋則親自看檢可見誠心上做去民無損瘠之憂戶有合哺之樂懷德縣監金相儼邑雖難治才固有裕周救甚均而飢口賴活茹吐得中而小民多便鎭岑縣監徐理修邑則最殘志切願治賙飢之策非不殫誠救癘之方在所加勉連山縣監申在維居官如家寒素自持土豪成習縱欠剛克之譽賑政必均頗著慈惠之效恩津縣監尹行進性本慈諒治著勤恪設飯肉而饋飢莫曰干譽損廩米而補賑所貴殫誠村間孤寡擧無冤漏之歎道上流丐亦被均沾之惠分還旣均課農亦勤闔境晏如頌聲載路扶餘縣監朴齊家衙客之干政農民之滯獄特其餘事停退四百石歸屬無處之罪合施重勘一停退事本縣昨年分給停退一千五百十石七斗內四百石不給民間自歸消瀜尼城縣監申大有本自憒憒全不事事抄戶賙飢雖或强疾掩窓分還足爲傅笑公州判官李種徽賑固殫誠政則多疪以聽斷則剛確不足在吏校則除仍太頻且肩輿入營大是失體定山縣監鄭亮采以勤幹才懋周恤治千餘口飢戶精抄初無一夫之不獲五百石賑資自辦以致十巡之均分誠力所到全活賴多全義縣監金思羲雅飭之操謹約其治賑還旣精又均務從實惠吏鄕俱慴且服期蘇積弊三朔居官一境安堵洪州牧使鄭東愈以綜明姿當凋弊局捧稅克精而民稱察奸査逋不漏而吏莫售計庶藉有裕之才可蘇難治之弊結城縣監朴尙春性本麤率政多昏憒倉牟之在庫分石莫察奸吏之偸弄田結之改量加報從貽村里之繹騷且三百結歸於吏橐而矇不覺察之罪在所難免一倉牟分石事辛亥還牟倉吏輩庫中分石爲二百餘石一改量事本縣元結三千六百結零而該縣監改量後三百結加報營門則自營還給使之分俵民間而所謂分俵者每面二結九面合十八結分給其餘則盡歸該吏輩執錢保寧縣監吳正根治固勤幹事多夸張抄飢則克精賑資則自備而隱餘五十結掩匿不報之罪在所難恕一隱結事都書員所食五十餘結始雖査出終歸官用大興郡守李觀秀疏於做事闇於察隱賑政之無實怨在窮戶黃價之代給害及還民其餘頊謗無足枚論一賑政則本郡昨年年事雖居稍實而觀於川沙之災陳閭里之愁苦則實尤甚也該郡守謂以稍實賑政一款草草經紀開賑最後撤賑太早七巡所賑合三千餘口而其所抄飢全不審愼存拔之際吏鄕用手且醬藿不精升斗亦削名雖分饋而無實太甚雖以黃價言之各邑外受之從自願出給旣有上司知委則甚在穀多之邑給來給租何所不可而至於本邑則最殘也大歉也以昨冬所捧之租換給黃人者至於四百石之多以貧民口吻中物換給別人齊民呼冤理所必至禮山縣監柳烇本自恬詳濟以綜核野麥已登而賑設加巡倉糶各標而民受精穀眀於察隱則捧稅之政不擾於村閭嚴於戢奸則徵牟之法克平其斗斛諸般施措俱有可觀隣境之民亦曰賢宰德山縣監金直休志在願治事多任怨貿租之價減於詳定則或可謂勒買而究其歸屬則入於濟飢添糶之法似未免立本而論其實心則出於準給凡此數條不害爲觀過知仁至於寺紙之蠲弊亦不無緇徒之稱頌一買租添糶事以聚資之預爲經紀鳩錢至三百兩許發給境內富民貿租三百石二百石補用於賑飢一百石添給於分還而旣以升斗平均分補於還穀斛內之有縮則初非出於待秋還捧之計新昌縣監鄭文在新到弊局猝辦賑資賙飢則誠自克殫分還則怨有所歸三朔居官別無疵譽之可著牙山縣監尹光心文雅本色綜密其治分賑則不干虛譽而民蒙實惠捧稅則痛禁雜費而吏憚剛眀宿逋之査櫛防結之禁斷俱有條理積弊可穌溫陽郡守李弘源以安詳姿做從容治賑資不足則至有鬻馬而貿租秧役方張則乃使借牛而助耕闔境安堵頌聲如一天安郡守李舒永治自孜孜條有井井臨民不擾理事頗詳以賑以還有譽無毀木川縣監金載華字恤其治剛克是欠民飢均哺已著誠勤之譽土豪多悍宜勉振刷之方稷山縣監金在明路旁劇邑處之晏如損薄廩而預辦百餘石穀包抄窮戶而均排十二巡分饋誠心做去實效頗著忠州營將白泳鎭譏捕之際頗稱剛眀淸州營將鄭潤弼未赴任前營將李文協雖有頊謗無足追論公州營將尹守默戢捕不擾村民咸頌洪州營將李顯宅勤於奉職營屬知戢栗峯察訪趙秀民惠著哺飢譽播蠲弊金井察訪姜文岳郵卒無飢馬案多修以上本道所經邑鎭驛竹山府使柳仁喆未赴任前府使趙文彥在任之時多疪少譽旣已遞去無足苛論陽智縣監洪旭浩約於奉已誠心恤民分還旣均民受實惠課耕且勤野無情農十室之邑村容晏如龍仁縣令林淳浩以純實姿做安詳治分糶旣均而村有糧種之優捧年方張而里無吏校之來以上京畿沿路各邑別單一糶糴法意本自嚴重斂敬分留之際宜其恪守成憲毋敢違越而挽近以來法綱漸弛家坐計給之制廢而捧納益艱統外願受之法行而奸弊滋多當其分給之時或有怛產稍自饒居者則擧不願受百計圖兌或借戶於無籍貧民或納賂於該掌任色富民受還者十不一二而願食之民多是統外無依朝東暮西之流且奸點吏胥豪强班族假作名字虛立統戶合石都受如探渠家庫中之物而還分之及於小民者已不滿强半及其捧糴之時借受之流逃亡居半則吏胥受本戶之干囑移徵於族里都受之戶頑拒不納則守令昧下輩之舞弄而都歸於虛留種種奸竇皆由於此苟欲末弊之永熄莫如其本之先正分還之初先嚴戶籍之法入籍實戶無得幸免虛名借附一竝査拔富民之謀免者借戶者一切嚴治計口均給無問願受則秋後還納必不至難捧至於停退一款每當災年朝家之分數停退專出於爲民之盛意則爲守令者不能對揚其萬一實惠終未下究利柄歸於中間但使國穀有日縮之弊民生無均沾之效其爲名存實無莫此爲甚臣於廉察之路適至黃澗聞時年停退條中吏有偸弄之弊該縣監至有査出報營之擧云及其永同出道之日又有該色吏幻弄之入於現捉者至於扶餘亦有此弊以臣之未及出道不知其歸屬於何處而四百石不給之說有口皆傳數邑如此一路可知以故村閭之間人皆以停退爲痼弊擧多不願之言究其弊源蓋不難知一番停退除非大登之年不更收捧雖或遇豐亦皆從略減定初不準捧從以近年以來停退連仍奮還未了新停又起漸至久遠之後年條斗數去益紊亂況未收之戶太半流亡徵納無所則里徵不足至於面徵如是之際吏夤爲奸移其逋員橫斂平民此所以停退之弊民國俱困者也然停退之法卽遏災恤民之政則雖不可不施而在臣愚淺之見停退還捧不必待豐自其翌年除非大歉皆令還納與其當年新還一體準捧則年條斗數旣不患其久遠多錯流亡絕戶亦不至於指徵無處吏胥售奸必不敢如是狼藉國穀亦不至於公然耗縮舊法通變雖難輕議斷然行之必有其效旣有愚見敢此仰陳一軍丁有國之大政陰雨之備不可少忽而我聖上憧憧一念尤在於黃白之勒徵逃老之未頉前後飭敎不啻諄複臣於出役峽邑之日目見番兵之有頉者特命給糧下送使之還家調治其父母妻子北向攅祝或至垂涕甚盛德也朝家遐被之澤如彼其隆而列邑濫充之丁橫徵之額猶復如前試以臣之出道二邑觀之淸州之黃白來訴者一日之間已至千餘永同之冤徵亦不下此數以其軍額及戶數較量多寡則淸之軍總爲一萬三千十八名男丁爲二萬三千三口以男丁較軍額尙餘一萬餘口雖除班戶雜頉可無充丁不足之患而黃白過千來訴可見巧免之多端擧一邑而一道可知遊民免役是固恒習而善使橫徵之不至漸繁則豈其圖免之若是抵死乎古之軍丁一疋之外更無侵漁今則不然頉下而有付標債身死而有物故債式年而又有改都案債名色不一徵斂無藝故一入軍額輒至破產於是乎富民則願納而成出完文奴戶則投托而藉其勢力官保校募之屬無非軍額之逋藪此莫非奸吏輩從中扶抑而爲守令者亦不善査括之致也且臣所歷峽左諸邑嶺人之來寓者自成一村無土着在在皆然而以其不入籍之故謂之漏戶凡於雜役一倂無與似此遊手實合査括臣意則申飭該道道臣先明籍牌之法所謂漏戶之類竝令入籍授牌然後次第塡充於黃白逃老之代則可爲矯弊之一端各樣情債亦爲嚴飭守令一切痛禁官保校募之屬亦令一一査出俾無倖漏之患恐合事宜一松峙間路臣於歷行之時躬自往見則向來申飭之後通行之路比前稍塞牛馬通涉不至狼藉而至於步行樵夫終不絕跡板商輩之乘夜潛踰猶復如前雖自兵營時時摘奸而相距稍遠勢難控扼且論其地形則要衝險阨不下鳥嶺誠一湖嶺間大關防也臣意則依鳥嶺例設置別將使之把守則非但爲禁斷雜人之道亦可爲保障之一助一祀典則各邑社厲壇修改之役臣於歷行之路一一看審則幾皆完役而以鄕校事有所仰達者矣各邑之設置校宮所重何如而校生立番自是常規也臣於沃川歷行之路適入鄕校東西齋舍一幷空虛所謂守僕輩亦皆出野神門之內無一人看守猥雜之徒看作休憩之所故問之門外村人則朔望之外元無齋生之入來云事之不敬莫此爲甚一邑如此他邑可知臣意則申飭道臣知委列邑自今以往東西齋生各一人輪回入直以爲致愼於肅敬之地恐合事宜一臣於德坪事有所採聞者其虛實眞僞雖未敢的指而旣有傳聞故敢此尾陳焉金命新卽德坪原居人而其純新入者也具純之田土無慮數百石落而金家及村人皆爲耕食具家之租斗比市斗加五升故每當秋收之時相詰多端矣全羅道朴居士來寓金家廊底頗能幹事終爲具家之所誘去金家又與相鬨矣一日具家謂以逢賊諸金來見則具純摘其脚上瘡痂故自流血呻呤痛臥請金家把筆書見失件記因呈議送招來營校設饋酒食書給金命新及金興得鄭原乭李執莒金成孫金甲得卞再乭等姓名使之捉去命新保囚病死諸囚皆被酷刑而未得眞贜一日營裨韓再郁捉致卞再乭之妻自美德囚於茶母房夜間引入渠之房中萬般誘之曰若以命新賊魁眞的之說納招則當有重賞云則自美德如其言納招云云臣又探問具家之逢賊與否則一邑之大小民人皆曰初無是事云具純之恃富挾氣凌蔑隣里爲人指目而假託逢賊構誣良民至有傷命之擧究厥罪狀三尺難容乞令王府照法勘斷以洩一路之憤焉